Nuuskommentaar: Vloermoer in Kaapse voorstad | Maroela Media
Klein kinders is nie inherent goed nie, maar is onskuldig. Kinders kan lelik wees, mekaar slaan, skree, byt en 'n vloermoer gooi om te kry wat hulle wil hê. Dit is egter nie uit boosheid nie – hulle moet net nog leer wat reg, goed en aanvaarbaar is. 'n Mens moet hulle leer hoe om goeie burgers te wees deur sekere gedrag goed te keur en sekere gedrag af te keur.
Die wêreld sou ook chaos wees as kleuters nie so groot soos kleuters was nie. Indien kinders soos driejariges opgetree het, maar die liggaamsmassa van 30-jariges gehad het, sou die wêreld permanent gebrand het.
In ons eie land sit ons ook nou met 'n party wat in die lywe van 30-jariges soos driejariges optree. Die EFF is in wese militante kleuters. Hulle skree, huil, bejammer hulself, knou mense af, breek goed en gooi dikwels 'n vloermoer om te kry wat hulle wil hê.
Dit is presies wat hulle met Clicks gedoen het en wat hulle tans by Brackenfell doen. Debbie Schäfer, LUR van onderwys in die Wes-Kaap, het presies hierdie punt uitgewys. Sy het genoem hoe die EFF nie belangstel om hul kwessies op te los nie – hulle wil net intimideer en ontwrig. Die EFF het vandeesweek 'n vergadering met die departement van die hand gewys om hul besware te bespreek.
Hulle wil nie met die departement onderhandel nie; minstens nie voordat hulle eers genoeg ontwrig het nie. Dit is ook presies wat hulle met Clicks gedoen het. Hulle het eers ongelooflike skade aan die winkels en maatskappy aangerig voordat hulle bereid was om te onderhandel. Hulle wil hul teenstanders eers absoluut desperaat maak voordat hulle hul samewerking sal gee.
Die oplossing tot die EFF se optrede is skokkend naby aan hoe jy 'n kleuter se vloermoer hanteer. Ons kan die EFF ongelukkig nie bloot ignoreer nie, daarom moet ons hulle net nie gee wat hulle wil hê nie. Maatskappye en wetstoepassers wat die EFF hul sin gee – nadat hulle soos militante kleuters opgetree het – keur die EFF se gedrag goed. Die oomblik wat die EFF se gedrag die gewenste uitwerking het, leer dit hulle dat dit werk en daarom sal hulle dit weer doen.
Diegene wat die EFF se gedrag goedkeur, is uiteindelik aandadig.
Die blote feit dat die EFF vandag wéér toegelaat is om 'n optog te hou, is 'n voorbeeld hiervan. Regter Siraj Desai het Hoërskool Brackenfell se dringende aansoek om 'n interdik teen die EFF van die hand gewys. Desai het verduidelik hoe belangrik dit is om hierdie reg tot protes te beskerm – veral as daar net 'n moontlikheid van rassisme in die skool is. Hy het opgemerk dat hy die EFF glo wanneer hulle sê dat hulle vreedsaam gaan staak.
In die lig van die EFF se geskiedenis is dit werklik roekeloos.
Dit is ook dwaas om vas te glo dat die EFF gaan hou by die beperking van 100 protesteerders wat vir vandag se geleentheid gestel is – hulle het reeds vandag met byna 40 busse en duisende mense opgedaag. Dit terwyl hulle self tot hierdie beperking ingestem het.
Die rolspeler wat egter die grootste skuld in hierdie opsig dra, is die establishment media. Hulle gee die EFF verreweg die meeste aandag en sodoende ook die meeste mag. Die EFF se grootste vrees is dat hulle vandag by Brackenfell onderdruk word en daar nie een kamera is om dit vas te vang nie. Hulle leef vir media-aandag en sal daarsonder in 'n krisis verval. Sommige media-lede is te bang om iets teen die EFF te sê. Ander bewonder weer die EFF se dapperheid om teen rassisme en onderdrukking op te staan.
Die probleem met die media is dat hulle die EFF as 'n wesenlike gevaar skets, eerder as die byt-is-groter-as-sy-blaf-organisasie wat hulle is. Die oomblik wat die polisie vanoggend die wet begin toepas het, het die EFF ingegee. Hulle is regtig die toonbeeld van sjampanje-sosialiste. Hulle is net bereid om die rewolusie deur te voer solank as wat dit gerieflik en sonder teenstand is.
Die EFF het in wese eintlik baie min mag. ('n Mens hoef net na die afgelope maand se tussenverkiesings te kyk om dit te bevestig.) Daarom moet hulle vir hulself mag kry deur te dreig en af te breek. Nes jy 'n kleuter nie moet gee wat hy wil hê nie, moet ons ook nie die EFF gee wat hulle wil hê nie.
Hulle stel nie in onderhandel belang nie en wil net die onderhandelingstafel tot hul eie voordeel omgooi. Tans is almal bewus hiervan, maar die EFF word steeds toegelaat om saam om die tafel te sit. Dit is wat die EFF in staat stel om steeds soos militante kleuters op te tree. Dit moet eerder die norm word dat die EFF nie tot die onderhandelingstafel toegelaat word totdat hulle bereid is om soos volwassenes op te tree nie.
Die EFF het absoluut geen agting vir wet, orde en ooreenkomste nie. Maatskappye soos Clicks wat wel met die EFF ooreenkomste aangaan, is werklik naïef. Die EFF gaan dit bloot ignoreer en die werklikheid op grondvlak forseer wat hulle wil hê.
Daarom is dit van kritieke belang dat wetstoepassers werklik die moed het om teen die EFF op te staan – dit lyk sover ook asof hulle lus en bereid is om te EFF vandag te stuit.
Dit sal nie net die EFF se militante gedrag in die wiele ry nie, maar sal hulle ook byna magteloos laat.
Hulle is nie gewoond daaraan om teenstand te kry nie – veral nie uit regeringsgeledere nie. Wetstoepassers moet besef dat hulle vandag hierdie situasie moet mitigeer. Indien die regering telkens gaan misluk om wet en orde te handhaaf, bestaan die gevaar dat mense dit uiteindelik in hul eie hande gaan neem. Ons het lank reeds geleer dat ouers min duld wanneer dit by hul kinders kom.
Die EFF se militante gedrag gaan nie geduld word nie – die vraag is dan nou net wie hulle gaan keer.
wel wie gaan hulle keer vra jy ??? gaan na die source . Dit is die begin !
Ek sien Julias was afwesig.
Sy wit prokureur het hom seker verbied, want waar hy ookal gaan, kry hy homself in die moeilikheid.
Op die oomblik is hulle onstuitbaar. Geen reaksie van regering om hulle te stop nie maw goedkeuring word gegee om hulle so te gedra en als te ontwrig. Wys net weer die regering is nie die regeerders nie. Hulle is ook bang vir Malema.
Laat ons ou weermag manne asb die skare beheer doen assesseblief… N vloermoer kind kort n behoorlikke pakslae…
Jy kan hulle niks leer nie. "They are un-trainable' met 'n leier wat nie die verskil tussen reg en verkeerd kan onderskei nie. Alles gaan oor die verkryging van mag en om beheer oor "Our People" te verkry. Sodat die sosialistiese beleid geimplimenteer kan word om "Our People so arm en afhangklik as moontlik te hou. Slim en Ryk mense kan jy nie beheer nie. Om dit te doen moet jy slimmeren ryker wees as hulle.